P r e d k l a d a c i a   s p r á v a

Ašpirantské krajiny na vstup do Severoatlantickej aliancie, ktoré plnia úlohy rámcovo stanovené v Akčnom pláne pre členstvo v NATO (MAP), sa od roku 2000 (zasadnutie ministrov zahraničných vecí Albánska, Bulharska, Estónska, Litvy, Lotyšska, Macedónska, Rumunska, Slovenska a Slovinska v máji 2000 vo Vilniuse) označujú ako Vilniuská skupina. Táto skupina ašpirantov prijala spoločné vyhlásenie deklarujúce vôľu a odhodlanie prispievať k bezpečnosti a stabilite v Európe a stať sa členmi NATO. Politicky najvýznamnejšou medzinárodnopolitickou udalosťou, ktorá zviditeľnila ako Vilniusku skupinu tak i otázku ďalšieho rozširovania Aliancie, bola medzinárodná konferencia “Európske nové demokracie: Líderstvo a zodpovednosť”, ktorá sa uskutočnila v máji t.r. v Bratislave. Na tejto konferencii sa skupina rozšírila o Chorvátsko, ktoré hoci zatiaľ neplní Akčný plán pre členstvo, vedie s Alianciou tzv. Intenzifikovaný dialóg
Rámec V10 kandidáti na členstvo v NATO využívajú na pravidelné stretnutia na rôznych úrovniach s cieľom  konzultovať témy týkajúce sa ďalšieho rozširovania Aliancie (od výmeny skúseností s plnením Akčného plánu pre členstvo po výmenu názorov na širšie medzinárodnopolitické otázky). Zároveň spoločný postup vo formáte V10 pomáha predísť predčasnej vzájomnej rivalite medzi kandidátmi na členstvo a ich súpereniu o priazeň jednotlivých členských štátov. Spolupráca a vzájomná solidarita, ktorú preukazujú členovia V10 zároveň Aliancii signalizuje ich schopnosť kooperovať, ktorá je dôležitým predpokladom členstva v NATO, a tiež ich pocit spoluzodpovednosti za naplnenie vízie slobodnej a jednotnej Európy.
Z ostatných stretnutí V10 okrem bratislavskej májovej konferencie možno spomenúť stretnutie ministrov zahraničných vecí v estónskom Talline 1. - 2. júla 2001, kde sa schválilo aj zorganizovanie samitu v bulharskej Sofii 5. októbra 2001.
Aj po teroristických útokoch na USA dňa 11. septembra 2001 sa Vilniuska skupina ašpirantov zachovala veľmi solidárne a pohotovo spoločne v Bruseli na zasadnutí Euroatlantickej partnerskej rade ako aj v niektorých členských krajinách Aliancie odsúdila teroristické útoky a vyjadrila podporu v boji s medzinárodným terorizmom.
	
	Informáciu o stretnutí predstaviteľov ašpirantských krajín pre vstup do NATO v Blede dňa 4. októbra 2001 a o samite prezidentov V10 v Sofii dňa 5. októbra 2001 predkladá minister zahraničných vecí Slovenskej republiky ako iniciatívny informatívny materiál pre členov vlády Slovenskej republiky. Materiál obsahuje stručnú informáciu zo stretnutia ministrov zahraničných vecí Vilniuskej skupiny v slovinskom Blede a prezidentov Vilniuskej skupiny v bulharskej Sofii, vyjadrenia účastníkov na proces ďalšieho rozširovania Aliancie za zmenenej bezpečnostnej situácie po teroristických útokoch na USA, najdôležitejšie závery z oboch stretnutí a v prílohe texty deklarácií prijatých v Blede a Sofii.
	Najbližšie stretnutie ministrov zahraničných vecí V10 sa uskutoční v 1. štvrťroku 2002 v Skopje a na úrovni predsedov vlád v dňoch 21. - 23. marca 2002 v Bukurešti.
	Informáciu zo stretnutia predstaviteľov ašpirantských krajín pre vstup do NATO v Blede dňa 4. októbra 2001 a v Sofii dňa 5. októbra 2001 sa odporúča vláde Slovenskej republiky zobrať na vedomie.